Tuis | Media Releases | Mangaung se kiesers moet ANC by stembus straf
Die onvermoë van die ANC-regering om basiese begrotingsbeginsels te verstaan en toe te pas is verbysterend. Die begrotingsproses waardeur die munisipaliteit jaarliks gaan is ‘n vrugtelose oefening aangesien miljoene rande jaarliks in elk geval in die vorm van ongemagtigde uitgawes bestee word.
Sodanige uitgawes word dan onder die vaandel van noodsaaklikheid aan die metroraad voorgelê vir die nodige goedkeuring in terme van die Munisipale Finansiële Bestuurswet, waar ANC-raadslede die goedkeuring stoomroller en die afwyking van die begroting en noodsaaklike gepaardgaande prosedures bloot onder die mat ingevee word.
Gedurende ‘n spesiale raadsvergadering is nagenoeg R129 miljoen se ongemagtigde operasionele uitgawes, wat hoofsaaklik uit oortydbetaling bestaan, asook ongeveer R40 miljoen se kapitale uitgawes aan die raad voorgelê vir goedkeuring. Ongemagtigde uitgawes mag slegs aangegaan word indien dit noodsaaklik is, soos deur die MFMA bepaal, maar ‘n deel van die kapitale uitgawes is onder andere vir die aankoop van ‘n plaas aangewend wat vir die ontwikkeling van ‘n begraafplaas aangekoop is. Dit is nie noodsaaklik nie en was die munisipale bestuur veronderstel om so ‘n ontwikkeling in die begrotings- en beplanningsproses in te werk.
Kiesers moet besef dat die ANC slegs vir eie gewin regeer. Elke besluit wat hierdie onbevoegde regering maak spruit of uit totale onkunde of uit hul selfdienende- en selfverrykende neigings.
Daar word niks tot die voordeel van die gemeenskap van Mangaung gedoen nie.
Kiesers moet die ANC vir hul wanbestuur by die stembus straf deur vir bevoegde partye, soos die VF Plus, te stem.
Die VF Plus slaan terug teen wanbestuur en korrupsie en sal nie sulke blatante vermorsing en verontagsaming van die wetgewing toelaat nie.
Kontaknommers: 084 206 3375 / 082 305 1540